Марко Ганчев
Мисля си: кога се възмъжава

chitanka.info

Мисля си: кога се възмъжава?

Бях войник. Но не, не бе тогава.

Появиха се жени. За тях

бивах мъж. За себе си не бях.

Гледах още с детските очи.

В снимките тогавашни личи.

И посрещнах с пълна изненада

факта, че животът ме напада.

Удряше ме той отсам, оттам.

Гръмко викаше да се предам.

Но не падах аз, не падах.

Двойно от това се изненадах.

И разбра се някак отведнъж,

че това е всъщност да си мъж.

А сега? Сега какво остава?

Да науча как се остарява.

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.